b"\n_START_ARTICLE_\nBenetton Formula\n_START_SECTION_\nTaustaa\n_START_PARAGRAPH_\nBenetton Group ilmestyi F1-sarjaan alun perin Tyrrell-tallin sponsorina vuonna 1983. Vuonna 1984 se sponsoroi Alfa Romeota ja vuonna 1985 Toleman-tallia. Benetton Formula Ltd. muodostui vuoden 1985 lopussa, kun Benettonin perhe osti Toleman-tallin. Tallin ensiesiintyminen F1:ss\xc3\xa4 oli kaudella 1986. Talli aloitti BMW:n moottoreilla, mutta vaihtoi ne esikoiskautensa j\xc3\xa4lkeen Fordin moottoreihin.\n_START_SECTION_\nKansallisuus\n_START_PARAGRAPH_\nBenetton kilpaili kaudesta 1986 kauteen 1995 Britannian lisenssill\xc3\xa4. Benettonin perhe kuitenkin halusi, ett\xc3\xa4 talli kilpailisi Italian lipun alla. Niinp\xc3\xa4 kaudesta 1996 aina tallin viimeiseen kauteen 2001 asti se kilpaili Italian lipun alla. Italian kansallislaulu soitettiin voiton p\xc3\xa4\xc3\xa4tteeksi kuitenkin vain kerran, sill\xc3\xa4 vuosina 1996\xe2\x80\x932001 talli saavutti vain yhden voiton.\n_START_SECTION_\n1986\n_START_PARAGRAPH_\nKausi 1986 oli Benettonin ensimm\xc3\xa4inen Formula 1 -sarjassa. Kuljettajina toimivat italialainen Teo Fabi ja it\xc3\xa4valtalainen Gerhard Berger. Fabi oli kilpaillut edellisell\xc3\xa4 kaudella Tolemanilla ja Berger Arrowsilla. Talli k\xc3\xa4ytti esikoiskaudellaan B196-autossaan nelisylinterisi\xc3\xa4 puolitoistalitraisia BMW M12 -turbomoottoreita ja Pirellin renkaita._NEWLINE_Heti ensimm\xc3\xa4isess\xc3\xa4 kilpailussa Brasilian GP:ssa Berger onnistui ajamaan sijalle kuusi. Sijoituksellaan h\xc3\xa4n avasi tallin pistetilin yhdell\xc3\xa4 pisteell\xc3\xa4. Samaisessa kilpailussa Fabi onnistui ajamaan maaliin kymmenenten\xc3\xa4, tosin viisi kierrosta voittajalle j\xc3\xa4\xc3\xa4neen\xc3\xa4. Lis\xc3\xa4ksi h\xc3\xa4n oli viimeinen sijoituksen saanut kuljettaja, sill\xc3\xa4 viisitoista kuljettajaa keskeytti kilpailussa._NEWLINE_Kauden toisessa kilpailussa Espanjan GP:ss\xc3\xa4 sek\xc3\xa4 Fabi ett\xc3\xa4 Berger ajoivat pisteille. Fabi oli kilpailun viides ja Berger kuudes. Kuten edellisess\xc3\xa4kin kilpailussa, my\xc3\xb6s t\xc3\xa4ss\xc3\xa4 pistesijoille ajamisia helpotti huomattavasti monen muun kuljettajan keskeytt\xc3\xa4minen. Maaliin kun ajoi vain kahdeksan kuljettajaa._NEWLINE_San Marinon GP:ss\xc3\xa4 Berger saavutti tallin ensimm\xc3\xa4isen palkintosijan. H\xc3\xa4n sijoittui kilpailussa kolmanneksi yhden kierroksen voittajalle h\xc3\xa4vinneen\xc3\xa4. Kilpailuun h\xc3\xa4n l\xc3\xa4hti yhdeks\xc3\xa4nnest\xc3\xa4 l\xc3\xa4ht\xc3\xb6ruudusta._NEWLINE_Hyv\xc3\xa4n alkukauden j\xc3\xa4lkeen Benetton-kuljettajat alkoivat keskeytt\xc3\xa4\xc3\xa4 kilpailuissa. Useimmiten syyn\xc3\xa4 olivat tekniset ongelmat kuten moottoririkot ja vaihdelaatikko-ongelmat. Kanadan GP:st\xc3\xa4 Britannian GP:hen sek\xc3\xa4 Berger ett\xc3\xa4 Fabi keskeyttiv\xc3\xa4t nelj\xc3\xa4ss\xc3\xa4 per\xc3\xa4tt\xc3\xa4isess\xc3\xa4 kilpailuissa._NEWLINE_It\xc3\xa4vallan GP:n aika-ajoissa Fabi onnistui saavuttamaan tallin ensimm\xc3\xa4isen paalupaikan. Kaiken lis\xc3\xa4ksi Berger ajoi ruutuun kaksi. Tallin eturivin valtaus oli tallille samalla ensimm\xc3\xa4inen. Tallin ep\xc3\xa4onneksi Fabi joutui keskeytt\xc3\xa4m\xc3\xa4\xc3\xa4n kilpailun moottorin hajottua. H\xc3\xa4n ehti ajaa kilpailusta 17 kierrosta 52:sta. Lis\xc3\xa4ksi Berger sijoittui juuri ja juuri pisteiden ulkopuolelle sijalle seitsem\xc3\xa4n. Pisteit\xc3\xa4 ei kilpailusta ei siis tullut, vaikka aika-ajojen perusteella oli odotettavissa hyv\xc3\xa4\xc3\xa4 tulosta._NEWLINE_Fabin hyv\xc3\xa4 aika-ajovauhti jatkui Italian GP:ss\xc3\xa4, jossa h\xc3\xa4n niin ik\xc3\xa4\xc3\xa4n ajoi paalupaikalle. Berger ajoi itsens\xc3\xa4 nelj\xc3\xa4nteen ruutuun. Fabi joutui taas kerran keskeytt\xc3\xa4m\xc3\xa4\xc3\xa4n. T\xc3\xa4ll\xc3\xa4 kertaa rengasrikkoon kierroksella 45. Kilpailun positiivinen asia kuitenkin oli se, ett\xc3\xa4 Berger sijoittui viidenneksi ja saavutti kaksi MM-pistett\xc3\xa4. Edellisest\xc3\xa4 pistesijoituksesta oli kulunut kymmenen kilpailua._NEWLINE_Kauden kohokohdaksi muodostui kauden toiseksi viimeinen kilpailu, Meksikon GP. Nelj\xc3\xa4nnest\xc3\xa4 ruudusta l\xc3\xa4htenyt Berger onnistui voittamaan kilpailun noin 25 sekunnin erolla hallitsevaan maailmanmestariin Alain Prostiin. Voitto oli niin Bergerille kuin tallillekin uran ensimm\xc3\xa4inen. Fabi sen sijaan joutui keskeytt\xc3\xa4m\xc3\xa4\xc3\xa4n kilpailun alkuvaiheilla j\xc3\xa4lleen moottorin hajottua._NEWLINE_Kaudella 1986 Benetton saavutti pisteit\xc3\xa4 yhteens\xc3\xa4 19. 17 pisteist\xc3\xa4 oli Bergerin ajamia ja loput kaksi Fabin. Talli sijoittui valmistajien MM-sarjassa sijalle kuusi.\n_START_SECTION_\n1987\n_START_PARAGRAPH_\nKaudella 1987 Teo Fabi jatkoi tallin kuljettajana ja h\xc3\xa4nen rinnalleen palkattiin belgialainen Thierry Boutsen, kun Gerhard Berger siirtyi Ferrarille. B187-autossa oli nyt voimanl\xc3\xa4hteen\xc3\xa4 kuusisylinterinen Ford TEC -turbomoottori. Rengastoimittajaksi vaihtui Goodyear, kun Pirelli vet\xc3\xa4ytyi sarjasta._NEWLINE_Tulosten valossa kausi alkoi hieman edelliskautta paremmin, kun Boutsen ajoi avauskilpailussa Brasilian GP:ssa viidenneksi startattuaan kuudennesta l\xc3\xa4ht\xc3\xb6ruudusta. Sijoituksestaan h\xc3\xa4n ansaitsi kaksi MM-pistett\xc3\xa4. Fabin lupaavasta nelj\xc3\xa4nnest\xc3\xa4 l\xc3\xa4ht\xc3\xb6ruudusta alkanut kilpailu p\xc3\xa4\xc3\xa4ttyi jo kymmenennell\xc3\xa4 kierroksella turboahtimen rikkoonnuttua._NEWLINE_Seuraavan kerran talli ylsi pistesijoille vasta kauden kuudennessa kilpailussa Ranskan GP:ssa. Fabi ajoi seitsem\xc3\xa4nnest\xc3\xa4 l\xc3\xa4ht\xc3\xb6ruudusta maaliin viidenten\xc3\xa4, mutta h\xc3\xa4n tosin j\xc3\xa4i kilpailun voittaneesta Nigel Mansellist\xc3\xa4 yli kolme kierrosta. Viidennest\xc3\xa4 l\xc3\xa4ht\xc3\xb6ruudusta matkaan l\xc3\xa4hteneen Boutsenin kilpailu p\xc3\xa4\xc3\xa4ttyi jo viidennen kerran per\xc3\xa4kk\xc3\xa4in teknisiin ongelmiin. T\xc3\xa4ll\xc3\xa4 kertaa Ford-moottori petti 32. kierroksella. Seuraavaksi ajetussa Britannian GP:ssa Fabi vastasi tallin parhaasta ajosuorituksesta, kun h\xc3\xa4n saavutti viimeisen pistesijan ajamalla maaliin kuudentena. Boutsen onnistui katkaisemaan keskeytysputkensa sijoittumalla lopputuloksissa Fabin j\xc3\xa4lkeen seitsem\xc3\xa4nneksi. K\xc3\xa4rjen vauhtiin talli ei kuitenkaan ylt\xc3\xa4nyt, sill\xc3\xa4 Fabi j\xc3\xa4i voittajasta kaksi- ja Boutsen kolme kierrosta._NEWLINE_Unkarin GP:ssa Boutsen onnistui saavuttamaan pistesijan seitsem\xc3\xa4n kilpailun tauon j\xc3\xa4lkeen. Seitsem\xc3\xa4nnest\xc3\xa4 l\xc3\xa4ht\xc3\xb6ruudusta alkanut kilpailu p\xc3\xa4\xc3\xa4ttyi lopulta hyv\xc3\xa4\xc3\xa4n nelj\xc3\xa4nteen sijaan, josta h\xc3\xa4n saalisti kolme MM-pistett\xc3\xa4. Fabin kilpailu p\xc3\xa4\xc3\xa4ttyi keskeytykseen 15. kierroksella vaihdelaatikon petetty\xc3\xa4. Seuraavaksi vuorossa oli It\xc3\xa4vallan GP, josta muodostui tallin kauden paras kilpailu. Aika-ajoissa tallin kuljettajat hankkivat hyv\xc3\xa4t l\xc3\xa4ht\xc3\xb6ruudut, kun Boutsen oli nelj\xc3\xa4s ja Fabi viides. Kilpailun alussa Boutsen ajoi parhaimmillaan toisena, mutta varikkok\xc3\xa4ynti pudotti h\xc3\xa4net palkintosijoilta. Lopputuloksissa h\xc3\xa4n oli nelj\xc3\xa4s. Fabi kuitenkin vastasi viel\xc3\xa4 paremmasta sijoituksesta, kun h\xc3\xa4n ylsi ensimm\xc3\xa4ist\xc3\xa4 kertaa kauden aikana palkintokorokkeelle ollen kolmas. Talli saavutti menestyksekk\xc3\xa4\xc3\xa4st\xc3\xa4 kilpailusta seitsem\xc3\xa4n MM-pistett\xc3\xa4. Boutsen onnistui jatkamaan pisteputkensa kolmen kilpailun mittaiseksi Italian GP:ssa. H\xc3\xa4n starttasi kilpailuun kuudennesta l\xc3\xa4ht\xc3\xb6ruudusta ja kilpailussa pystyi nousemaan yhden sijan ollen lopputuloksissa viides. Fabin vauhti riitti kilpailussa seitsem\xc3\xa4nteen sijaan. Portugalin GP:ssa Fabi vastasi tallin pisteputken jatkumisesta nelj\xc3\xa4n kilpailun mittaiseksi. Aika-ajoista h\xc3\xa4n hankki itselleen vaisun kymmenennen l\xc3\xa4ht\xc3\xb6ruudun, mutta kilpailussa onnistui nousemaan nelj\xc3\xa4nneksi._NEWLINE_Meksikon GP:hin tallin kuljettajat hankkivat aika-ajoissa hyv\xc3\xa4t l\xc3\xa4ht\xc3\xb6ruudut. Boutsen oli nelj\xc3\xa4s ja Fabi kuudes. Boutsenin kilpailu sai kuitenkin ik\xc3\xa4v\xc3\xa4n lopun, kun h\xc3\xa4nen autonsa s\xc3\xa4hk\xc3\xb6t pettiv\xc3\xa4t 16. kierroksella. Fabi kuitenkin onnistui ajamaan pisteille viidenneksi, vaikka h\xc3\xa4n j\xc3\xa4ikin k\xc3\xa4rjelle yli kaksi kierrosta. Seuraavaksi ajetussa Japanin GP:ssa Boutsen j\xc3\xa4i viidenneksi startattuaan kilpailuun kolmannesta l\xc3\xa4ht\xc3\xb6ruudusta. Fabi joutui keskeytt\xc3\xa4m\xc3\xa4\xc3\xa4n kilpailun moottoririkkoon. Kauden p\xc3\xa4\xc3\xa4tt\xc3\xa4neest\xc3\xa4 Australian GP:sta Boutsen saavutti viimein kauden ensimm\xc3\xa4isen palkintosijansa, kun h\xc3\xa4n ajoi maaliin kolmantena._NEWLINE_Valmistajien MM-sarjassa Benetton sijoittui 28 pisteell\xc3\xa4 viidenneksi. Heikon alkukauden j\xc3\xa4lkeen tulokset alkoivat parantua, kun auton ja moottorin luotettavuus kehittyi loppukautta kohti. Kuitenkin tallin autolla keskeytettiin 16 kertaa.\n_START_SECTION_\n1988\n_START_PARAGRAPH_\nKaudelle 1988 Benetton sai k\xc3\xa4ytt\xc3\xb6\xc3\xb6ns\xc3\xa4 vapaastihengitt\xc3\xa4v\xc3\xa4t Fordin V8-moottorit. Kuljettajaosastolla tapahtui muutoksia kun Teo Fabi lopetti F1-uransa. Teo Fabin tilalle palkattiin 29-vuotias, niin ik\xc3\xa4\xc3\xa4n italialainen Alessandro Nannini. Toisena kuljettajana jatkoi edelliskauden tapaan Thierry Boutsen._NEWLINE_Kauden aikana Benettonin autojen luotettavuus kasvoi huomattavasti edellisiin kausiin verrattuna, ja molemmat kuljettajat saavuttivat palkintosijoja. Boutsen sijoittui kolmanneksi viidesti ja Nannini kahdesti. Belgian osakilpailussa molemmat Benettonit hyl\xc3\xa4ttiin polttoaine-ep\xc3\xa4selvyyksien vuoksi. Kilpailussa Benettonit sijoittuivat kolmanneksi ja nelj\xc3\xa4nneksi._NEWLINE_Kauden p\xc3\xa4\xc3\xa4tteeksi Benettonin kuljettajat sijoittuivat molemmat kymmenen parhaan joukkoon. Boutsen oli MM-sijoituksissa nelj\xc3\xa4s ja Nannini kymmenes.\n_START_SECTION_\n1989\n_START_PARAGRAPH_\nThierry Boutsen j\xc3\xa4tti tallin kauden 1988 lopussa joten kaudelle 1989 Benetton palkkasi englantilaisen Johnny Herbertin. Uusi Benetton-kuljettaja tekikin sensaatiomaisen debyytin ajamalla heti avauskilpailussaan nelj\xc3\xa4nneksi. Tallitoveri Nannini t\xc3\xa4ydensi hyv\xc3\xa4\xc3\xa4 aloituskilpailua ajamalla kuudenneksi. Valitettavasti Herbert ei kyennyt jatkamaan hyvi\xc3\xa4 suorituksiaan ja j\xc3\xa4i ilman pisteit\xc3\xa4 kolmessa seuraavassa kilpailussa. Tallitoveri Nannini sen sijaan sijoittui Herberti\xc3\xa4 paremmin kaikissa kilpailuissa avauskilpailun j\xc3\xa4lkeen. Nannini saalisti my\xc3\xb6s yhden palkintosijan San Marinon GP:st\xc3\xa4 ja nelostilan Meksikon GP:st\xc3\xa4. Sarja katkesi USA:n osakilpailussa kun Nannini joutui keskeytt\xc3\xa4m\xc3\xa4\xc3\xa4n aikaisemmin kolarissa autoon tulleiden vaurioiden vuoksi. Herbert sen sijaan oli viides. Hyv\xc3\xa4st\xc3\xa4 sijoittumisesta huolimatta Johnny Herbertin viimeiseksi j\xc3\xa4\xc3\xa4neess\xc3\xa4 Benetton-kilpailussa Herbert karsiutui itse kilpailusta. Nannini sen sijaan hyl\xc3\xa4ttiin koska h\xc3\xa4n ajoi varikolla punaisia valoja p\xc3\xa4in, koska h\xc3\xa4n yritti menn\xc3\xa4 vaihtamaan renkaita ennen l\xc3\xa4ht\xc3\xb6\xc3\xa4. Nigel Mansell hyl\xc3\xa4ttiin samasta syyst\xc3\xa4._NEWLINE_Seuraavaan kilpailuun Herbertin korvasi italialainen Emanuele Pirro, joka sijoittui debytiss\xc3\xa4\xc3\xa4n yhdeks\xc3\xa4nneksi. Nanninin tulos oli t\xc3\xa4ll\xc3\xa4 kertaa keskeytys jousituksen hajottua. Nannini katkaisi pisteett\xc3\xb6mien kilpailuidensa sarjan seuraavassa kilpailussa tulemalla maaliin kolmantena. Kuljettajavaihdoksesta huolimatta Benettonin ykk\xc3\xb6skuljettaja oli Nannini, jota kuitenkin vaivasivat ajoittaiset keskeytt\xc3\xa4miset. Nanninin kauden loppua voidaankin pit\xc3\xa4\xc3\xa4 erikoisena. Aina kun italialainen ajoi maaliin, h\xc3\xa4n sijoittui pisteille. Belgiassa sijoitus oli viides ja Portugalissa nelj\xc3\xa4s. Espanjassa Nannini sen sijaan keskeytti, mutta kilpailua seuranneessa Japanin osakilpailussa Nannini otti uransa avausvoiton. Nannini tosin sai voittonsa vasta kun kilpailun alun perin voittanut Ayrton Senna hyl\xc3\xa4ttiin h\xc3\xa4nen saatuaan ty\xc3\xb6nt\xc3\xb6apua kolaroituaan Alain Prostin kanssa. Nannini ajoi viel\xc3\xa4 kauden p\xc3\xa4\xc3\xa4t\xc3\xb6skilpailussa toiseksi. Tallin toinen kuljettaja, Pirro sen sijaan ei juurikaan saavuttanut menestyst\xc3\xa4 vaan h\xc3\xa4nen kautensa ainoat pisteet irtosivat niin ik\xc3\xa4\xc3\xa4n kauden p\xc3\xa4\xc3\xa4t\xc3\xb6skilpailussa._NEWLINE_Kauden lopussa Benetton sijoittui valmistajien MM-taulukossa nelj\xc3\xa4nneksi. Kuljettajista Nannini oli kuljettajien MM-taulukossa sijalla 6, Pirro sijalla 23 ja alkukauden tallissa ajanut ja kauden Tyrrelill\xc3\xa4 p\xc3\xa4\xc3\xa4tt\xc3\xa4nyt Johnny Herbert sijalla 14.\n_START_SECTION_\n1990\n_START_PARAGRAPH_\nKaudelle 1990 Benetton l\xc3\xa4hti kuljettajinaan Alessandro Nannini ja kolminkertainen Formula\xc2\xa01\xc2\xa0-maailmanmestari Nelson Piquet. Jo alusta pit\xc3\xa4en oli selv\xc3\xa4\xc3\xa4, ett\xc3\xa4 kokenut Piquet tulisi toimimaan tallin ykk\xc3\xb6skuljettajana. Piquet aloittikin kauden kolmella per\xc3\xa4tt\xc3\xa4isell\xc3\xa4 pistesijoituksella kunnes h\xc3\xa4net hyl\xc3\xa4ttiin kauden nelj\xc3\xa4nness\xc3\xa4 Monacon GP:ss\xc3\xa4. Diskaukseen p\xc3\xa4\xc3\xa4ttyneen kilpailun j\xc3\xa4lkeen Piquet ajoi pisteille kaikissa kilpailuissa paitsi kahdessa keskeytykseen p\xc3\xa4\xc3\xa4ttyneess\xc3\xa4 (Saksan ja Espanjan osakilpailut). Italiassa Piquetin sijoitus oli yhdeks\xc3\xa4s. Piquet p\xc3\xa4\xc3\xa4tti kauden kahteen per\xc3\xa4tt\xc3\xa4iseen voittoon Japanissa ja Australiassa_NEWLINE_Tallikaveri Nannini niin ik\xc3\xa4\xc3\xa4n saavutti hyvi\xc3\xa4 sijoituksia kauden aikana. Nannini oli palkintokorokkeella kolmesti kauden aikana. Pistesijoja sen sijaan ei ollut l\xc3\xa4hesk\xc3\xa4\xc3\xa4n niin montaa kuin tallitoveri Piquetilla. T\xc3\xa4st\xc3\xa4 huolimatta Nanninin kauden paras sijoitus oli Saksan osakilpailussa saavutettu toinen tila. Nanninin formulaura p\xc3\xa4\xc3\xa4ttyi traagisesti h\xc3\xa4nen loukkaannuttuaan helikopterionnettomuudessa Espanjan osakilpailun j\xc3\xa4lkeen. Nanninin korvasi Benettonilla kauden kahteen viimeiseen kilpailuun brasilialainen Roberto Moreno, joka oli ajamassa Benettonin historian ensimm\xc3\xa4ist\xc3\xa4 kaksoisvoittoa Japanin osakilpailussa. Australiassa Morenon sijoitus oli seitsem\xc3\xa4s.\n_START_SECTION_\n1991\n_START_PARAGRAPH_\nKaudelle 1991 Benetton l\xc3\xa4hti kuljettajakaksikolla Moreno-Piquet, jolla se oli p\xc3\xa4\xc3\xa4tt\xc3\xa4nyt kauden 1990. Benetton aloitti kauden mieluisasti Yhdysvalloissa kun Piquet sijoittui hienosti kolmanneksi. Moreno sen sijaan keskeytti kilpailun kolaroituaan kierroksella 49. Kilpailua seuranneessa Brasilian osakilpailussa Piquet sijoittui kotiyleis\xc3\xb6ns\xc3\xa4 mieliksi viidenneksi Morenon ollessa seitsem\xc3\xa4s. San Marinossa Benettoneilla ei mennyt hyvin. Piquet keskeytti kierroksella yksi ajettuaan ulos radalta. Morenon sijoitus oli vaatimaton 13._NEWLINE_Monacossa Moreno ajoi hyvin ja tuli maaliin nelj\xc3\xa4nten\xc3\xa4. Piquet jatkoi keskeytt\xc3\xa4misputkeaan keskeytt\xc3\xa4m\xc3\xa4ll\xc3\xa4 kilpailun ensimm\xc3\xa4isell\xc3\xa4 kierroksella jousituksen hajottua. Kanadassa asetelmat kuitenkin k\xc3\xa4\xc3\xa4ntyiv\xc3\xa4t p\xc3\xa4\xc3\xa4laelleen kun Piquet otti kilpailussa uransa viimeiseksi j\xc3\xa4\xc3\xa4neen voiton tallitoveri Morenon keskeytt\xc3\xa4ess\xc3\xa4. Kanadan j\xc3\xa4lkeen Piquet jatkoi ailahtelevia suorituksiaan ja keskeytti Meksikossa mutta Ranskassa sijoitus oli kahdeksas. Tallitoveri Moreno oli Meksikon osakilpailussa viides mutta Ranskan ja Britannian osakilpailuissa tuloksena oli keskeytt\xc3\xa4minen._NEWLINE_Piquet sen sijaan keskeytti Saksassa ja Unkarissa Morenon ajaessa molemmissa kilpailuissa kahdeksanneksi. Belgiassa Benetton ajoi kauden siihenasti parhaimman kokonaissuorituksen kun sen autot tulivat maaliin per\xc3\xa4tt\xc3\xa4in kolmantena (Piquet) ja nelj\xc3\xa4nten\xc3\xa4 (Moreno)._NEWLINE_Belgian osakilpailun j\xc3\xa4lkeen Benettonilla alkoi uusi aikakausi kun talli korvasi Roberto Morenon lupaavalla saksalaiskuljettaja Michael Schumacherilla, joka oli ajanut ensimm\xc3\xa4isen F1-kilpailunsa Belgiassa Jordanilla. Heti seuraavassa kilpailussa Schumacher j\xc3\xa4tti taakseen kokeneen Piquetin kun molemmat Benettonit tulivat pisteille. Sama j\xc3\xa4rjestys jatkui Portugalissa ja Espanjassa. Schumacher tosin keskeytti kauden kaksi viimeist\xc3\xa4 kilpailua._NEWLINE_Piquet p\xc3\xa4\xc3\xa4ti kautensa ajamalla Japanissa maaliin kahdeksantena ja Australiassa Piquet oli nelj\xc3\xa4s, ottaen uransa viimeiset pisteet._NEWLINE_Kauden lopussa Nelson Piquet ilmoitti lopettavansa kilpauransa Formula 1-sarjassa.\n_START_SECTION_\n1992\n_START_PARAGRAPH_\nKaudelle 1992 Benetton korvasi sopimuksetta j\xc3\xa4tetyn Piquet'n englantilaisella Martin Brundlella. Michael Schumacher jatkoi tallissa. Brundlen osalta kausi alkoi heikosti sill\xc3\xa4 h\xc3\xa4n keskeytti kauden nelj\xc3\xa4 ensimm\xc3\xa4ist\xc3\xa4 kilpailua. Schumacher sen sijaan oli nelj\xc3\xa4s kauden avanneessa Etel\xc3\xa4-Afrikan osakilpailussa. Sama pistetahti jatkui Etel\xc3\xa4-Afrikkaa seuranneessa Meksikon osakilpailussa kun Schumacher otti uransa ensimm\xc3\xa4isen palkintokorokesijan olemalla kolmantena. Sama sijoitus toistui heti per\xc3\xa4\xc3\xa4n Brasiliassa ja Espanjassa Schumacher oli per\xc3\xa4ti toinen. Belgiassa Schumacher ajoi Benettonin kauden ainoan voiton._NEWLINE_Schumacherin pisteputki katkesi viidenten\xc3\xa4 ajetussa San Marinon osakilpailussa. Tallitoveri Martin Brundle sen sijaan avasi pistetilins\xc3\xa4 ajamalla maaliin nelj\xc3\xa4nten\xc3\xa4. Brundle saavutti kakkossijan Italian osakilpailussa, jossa Schumacher oli kolmas._NEWLINE_Benetton sijoittui valmistajien MM-sarjan kolmanneksi 91 pisteell\xc3\xa4\xc3\xa4n.\n_START_SECTION_\n1993\n_START_PARAGRAPH_\nKaudeksi 1993 Benetton palkkasi Brundlen tilalle Riccardo Patresen Schumacherin jatkettua tallissa ykk\xc3\xb6skuljettajana. Schumacher onnistui ajamaan voittoon Portugalin kilpailussa Patresen ajettua parhaimmillaan toiseksi Unkarin kilpailussa. Schumacher saavutti kaudella tasaisia palkintosijoja sijoittuen sarjan nelj\xc3\xa4nneksi 52 pisteell\xc3\xa4\xc3\xa4n. Erikoista kauden aikana oli se ett\xc3\xa4 Schumacher oli kauden kilpailuissa joko palkintopallilla tai keskeytti. Patrese sijoittui sarjan nelj\xc3\xa4nneksi 20 pisteell\xc3\xa4\xc3\xa4n._NEWLINE_Benetton sijoittui MM-taulukossa j\xc3\xa4lleen kolmanneksi 72 pisteell\xc3\xa4\xc3\xa4n.\n_START_SECTION_\n1994\n_START_PARAGRAPH_\nVuosi 1994 oli Benettonin l\xc3\xa4pimurto. Schumacher voitti kauden 7 ensimm\xc3\xa4isest\xc3\xa4 kilpailusta 6 ja sijoittui toiseksi Espanjan osakilpailussa. Kausi tasoittui, kun Schumacher sai kilpailukiellon Italian ja Portugalin osakilpailuihin j\xc3\xa4tetty\xc3\xa4\xc3\xa4n mustan lipun huomiotta Britannian GP:ss\xc3\xa4, jolloin Williams-tallin Damon Hill nousi Schumacherin kantaan pisteiss\xc3\xa4. Mestaruus ratkesi kauden p\xc3\xa4\xc3\xa4t\xc3\xb6skilpailussa Australiassa molempien kolaroitua kesken\xc3\xa4\xc3\xa4n._NEWLINE_Benettonin kakkoskuljettajina ajoivat kauden aikana Jos Verstappen, JJ Lehto ja Johnny Herbert. Verstappen onnistui ajamaan kolmanneksi Unkarin ja Belgian kilpailuissa ja Lehto kuudenneksi Kanadan kilpailussa._NEWLINE_Kauden aikana Benettonin ep\xc3\xa4iltiin k\xc3\xa4ytt\xc3\xa4neen kilpailuissa laittomia autoja. FIA:n tutkittua asiaa tallin autoista l\xc3\xb6ydettiin kielletty l\xc3\xa4hd\xc3\xb6nkontrollilaitteisto ja muita laittomia osia. FIA ei kuitenkaan voinut todistaa, ett\xc3\xa4 laitteita k\xc3\xa4ytettiin kilpailun aikana, joten talli sai pit\xc3\xa4\xc3\xa4 tuloksensa ilman rangaistusta. Kauden aikana varikkok\xc3\xa4ynnin yhteydess\xc3\xa4 autosta poistettiin polttoainesuodatin, mik\xc3\xa4 saattoi olla osasyyn\xc3\xa4 Verstappenin varikkopaloon Hockenheimin kilpailussa. T\xc3\xa4m\xc3\xa4 tarkoitti ett\xc3\xa4 autojen polttoaineenkulutus saattoi olla 10 prosenttia s\xc3\xa4\xc3\xa4nt\xc3\xb6jen sallimaa m\xc3\xa4\xc3\xa4r\xc3\xa4\xc3\xa4 korkeampi. Tallia ei kuitenkaan rangaistu rikkeest\xc3\xa4._NEWLINE_Benetton sijoittui valmistajan sarjan toiseksi 102 pisteell\xc3\xa4\xc3\xa4n Williamsin voitettua mestaruuden.\n_START_SECTION_\n1995\n_START_PARAGRAPH_\nKaudella 1995 Benetton vaihtoi Renaultin V10-koneisiin ja palkkasi Herbertin kakkoskuljettajaksi. Schumacher voitti kaudella 9 kilpailua ja voitti mestaruuden ylivoimaisesti Hillin sorruttua kauden aikana tyhmiin ajovirheisiin. Herbert onnistui voittamaan Britannian ja Italian kilpailut sijoittuen pisteiss\xc3\xa4 nelj\xc3\xa4nneksi. Benetton voitti valmistajien mestaruuden 132 pisteell\xc3\xa4.\n_START_SECTION_\n1996\n_START_PARAGRAPH_\nSchumacherin siirrytty\xc3\xa4 Ferrarille Benetton palkkasi kuljettajikseen Jean Alesin ja Gerhard Bergerin. Alesi saavutti kauden aikana 8 palkintosijaa parhaina tuloksina nelj\xc3\xa4 kakkossijaa Brasilian, Espanjan, Saksan ja Italian kilpailuista. Berger ajoi kolmanneksi San Marinon kilpailussa ja toiseksi Britannian kilpailussa. Benetton sijoittui kolmanneksi valmistajien sarjassa 68 pisteell\xc3\xa4\xc3\xa4n. Samana vuonna Benetton alkoi edustaa Italiaa.\n_START_SECTION_\n1997\n_START_PARAGRAPH_\nKaudella 1997 Alesi ja Berger jatkoivat tallin kuljettajina. Bergerin oltua sivussa Kanadan, Ranskan ja Britannian kilpailuissa h\xc3\xa4nen tilallaan ajoi Alexander Wurz, joka onnistui ajamaan kolmanneksi Britannian kilpailussa. Saksan kilpailussa Berger ajoi Benettonin viimeisen voiton, joka j\xc3\xa4i my\xc3\xb6s Bergerin viimeiseksi voitoksi. Berger ajoi n\xc3\xa4in ollen Benettonin ensimm\xc3\xa4isen ja viimeisen voiton. Alesi onnistui ajamaan nelj\xc3\xa4 kakkossijaa sijoittuen sarjapisteiss\xc3\xa4 nelj\xc3\xa4nneksi. Benetton sijoittui j\xc3\xa4lleen kolmanneksi valmistajien sarjassa.\n_START_SECTION_\n1998\n_START_PARAGRAPH_\nBenettonin vaihdettua kaudella 1998 Playlifen moottoreihin talli ei saavuttanut en\xc3\xa4\xc3\xa4 menestyst\xc3\xa4. Tallip\xc3\xa4\xc3\xa4llik\xc3\xb6ksi valittiin David Richards. Bergerin lopetettua uransa F1-sarjassa h\xc3\xa4nen tilalleen palkattiin Giancarlo Fisichella. Tallin kakkoskuljettajana ajoi Alex Wurz. Fisichella onnistui ajamaan toiseksi Monacon ja Kanadan kilpailuissa ja saavutti tallin viimeisen paalupaikan It\xc3\xa4vallan kilpailussa, jossa h\xc3\xa4n keskeytti. Wurz sijoittui parhaimmillaan nelj\xc3\xa4sti nelj\xc3\xa4nneksi. Talli sijoittui viidenneksi sarjapisteiss\xc3\xa4.\n_START_SECTION_\n1999\n_START_PARAGRAPH_\nKaudella 1999 Fisichella ja Wurz jatkoivat tallin kuljettajina. Richardsin saatua potkut tallip\xc3\xa4\xc3\xa4llik\xc3\xb6n teht\xc3\xa4vist\xc3\xa4 h\xc3\xa4nen tilalleen valittiin Rocco Benetton. Fisichella saavutti yhden kakkossijan Kanadan kilpailusta, mik\xc3\xa4 j\xc3\xa4i tallin kauden parhaaksi suoritukseksi. Talli sijoittui 16 pisteen turvin valmistajien sarjan kuudenneksi.\n_START_SECTION_\n2000\n_START_PARAGRAPH_\nKausi 2000 sujui samoissa merkeiss\xc3\xa4 kuin edellinen kausi. Fisichella saavutti kolme palkintosijaa ollen toinen Brasilian kilpailussa. Wurz saavutti kauden aikana vain 2 pistett\xc3\xa4 ollen viides Italian kilpailussa. Benetton sijoittui valmistajan sarjan nelj\xc3\xa4nneksi 20 pisteell\xc3\xa4\xc3\xa4n.\n_START_SECTION_\n2001\n_START_PARAGRAPH_\nKauden 2000 j\xc3\xa4lkeen autonvalmistaja Renault osti Benettonin tallin 120 miljoonalla dollarilla. Talli jatkoi kuitenkin kauden 2001 Benettonin nimell\xc3\xa4. Talli k\xc3\xa4ytti viimeisell\xc3\xa4 kaudellaan Renaultin V10-moottoria. Tallip\xc3\xa4\xc3\xa4llik\xc3\xb6ksi valittiin Flavio Briatore ja tallin kakkoskuljettajana ajoi Jenson Button. Fisichella sijoittui kolmanneksi Belgian kilpailussa ja Button saavutti ainoat pisteens\xc3\xa4 Saksan kilpailusta sijoittumalla viidenneksi. Viimeisell\xc3\xa4 kaudellaan Benetton saavutti 10 pistett\xc3\xa4 sijoittuen seitsem\xc3\xa4nneksi sarjataulukossa. Kaudella 2002 talli muutti nimens\xc3\xa4 virallisesti Renault'ksi."